Franks nog maand lank op kantlyn | Netwerk24
Franks nog maand lank op kantlyn
29 April 2019 16:15
Owen Franks sal eers weer oor 'n paar weke sy teenstanders in die vaste skrum kan laat kreun. Foto: Getty Images
Die All Black-stut Owen Franks sal weens 'n skouerbesering minstens nog vier weke langs die kantlyn wees.
Die 31-jarige voorryman sal darem nie 'n operasie hoef te ondergaan nie en kan in die Crusaders se laaste paar wedstryde in die Superreeks speel.
Franks, wat al sedert 2009 een van die All Blacks se staatmakers is, is op 6 April in die Crusaders se wedstryd teen die Brumbies beseer.
Die ervare vaskopstut het sy skouer in die wedstryd seergemaak en het regop gekom net nadat die twee agttalle vir 'n vaste skrum gesak het en daarna kantlyn toe gestap.
Scott Robertson, die Crusaders se afrigter, het verlede week gesê dat daar 'n tweede skandering van Franks se beseerde skouer geneem moet word.
Dit het nogal heelwat reaksie by All Black-ondersteuners, wat bekommerd was oor Franks se beskikbaarheid vir die komende Wêreldbekertoernooi, uitgelok.
Franks het reeds in 106 toetse vir die All Blacks gespeel en was in 2011 en 2015 in die spanne wat die Wêreldbeker gewen het.
Sedert Franks twee jaar gelede 'n haksening-operasie ondergaan het, het die All Blacks egter wel in Nepo Laulala 'n waardige plaasvervanger gevind.
Ofa Tuungafasi het darem ook al 26 keer vir die Nieu-Seelanders in die voorry gesak en dan is daar ook nog Tyrel Lomax, wat vanjaar goeie rugby speel.
Twee ander top- Nieu-Seelandse spelers, die flank Liam Squire en die vleuel Waisake Naholo, sal binne die volgende twee weke hul terugkeer tot die speelveld maak nadat hulle met beserings gesukkel het. – Reuters